Oulike Venue nou meer aanloklikDie B-sportnutssegment is tans een van die gewildste segmente in die motorbedryf. Dit sluit motors soos Hyundai se Venue, Kia se Sonet, Volkswagen se T-Cross, Ford se EcoSport en dies meer in. Die meeste vervaardigers het nou al ŉ speler in dié segment en dit is alles goed vir die eindgebruiker. Ek is gek oor die klein Venue. Spesifiek die 1.0T Fluid-handrat waarmee ek gery het. Sy enjin voel werklik puik met die handrat. Hyundai het nou vir die Venue ŉ bietjie plastiese sjirurgie gereël en die eindresultaat is oulik. Die Venue lyk nou meer volwasse, en pas beter by die res van die Hyundai-reeks in. Die binneruim is heel gemaklik, die uitleg is eenvoudig en die materiale duursaam. Die N-Line waarmee ons op die bekendstelling gery het, vertoon werklik mooi met sy rooi stiksels en aksente. Die binneruim spog met klimaatbeheer, spoedkontrole, raakskerminligtingstelsel wat Apple CarPlay en Android Auto bied, elektriese vensters en selfs ŉ elektries verstelbare bestuurdersitplek. Lekker luuks. Daar is nog twee enjins en twee ratkaste om van te kies. Die intreemodel is ŉ atmosferiese 1.2-viersilinder met ŉ 5-spoed-handrat. Dan is daar ŉ 1.0-driesilinderturbopetrolenjin beskikbaar met ŉ handrat of outo, in twee spesifikasievlakke – Fluid en Motion. Die reeksleier dra nou die N-Line-naamplaatjie. Die 1.2 bied 61 kW en 115 Nm, 0–100 km/h neem 14,2 sekondes en hy sal 158 km/h snol voluit. Hyundai beweer ŉ gemiddelde brandstofverbruiksyfer van 6,5 ℓ/100 km. Die 1.0T bied 88 kW en 172 Nm, 0–100 km/h neem 11,4 sekondes en hy sal 180 km/h haal. Sy gemiddelde brandstofverbruiksyfer is 6,9 ℓ/100 km, sê Hyundai. Die outomatiese ratkas is Hyundai se 7-spoed-dubbelkoppelaarouto. Op die pad toer die Venue heel lekker. Die ritgehalte op die N-Line is vir my ietwat harder as wat nodig is. Te danke aan die harder vering is die padhouvermoë oorgenoeg en meer as wat enige Venue-eienaar sal benodig. Die Venue spog met ŉ sterk veiligheidspesifikasievlak met ses lugsakke, sluitweerremme met elektroniese remkragverspreiding en stabiliteitsbeheer. Dit is maklik om die Venue op te som. Hy kan sy man staan tussen enige van die mededingers. Ek verkies die handratmodelle bó die outo weens die manier waarop die nuwer dubbelkoppelaarratkaste deesdae geprogrammeer word wat té vinnig ratte wissel en hulself buite die kragkurwe vind. Dit is ŉ lekker voertuig, maar teen Kia se Sonet wat heelwat vriendeliker geprys is, dink ek hy gaan sy potlood prysgewys iewers moet skerpmaak – maar dan is hy nou weer heelwat goedkoper as Volkswagen se T-Cross. Die reeks lyk só: Die reeks word gedek deur Hyundai se 5 jaar/150 000 km-voertuigwaarborg en 7 jaar/200 000 km-dryfstelselwaarborg, asook ŉ 3 jaar/45 0000 km-diensplan. Ons sal weer tyd met die Venue deurbring en hom dán teen sy direkte mededingers vergelyk.